钦定古今图书集成/理学汇编/文学典/第107卷 > 陈芹
## 钦定古今图书集成/理学汇编/文学典/第107卷 > 陈芹

按“《列朝诗集》，芹字子野，系出交南国王。永乐中避黎
氏之乱来奔，遂家金陵。少而警敏，才藻𧔧涌，倾倒坐
客。乘兴写竹枝，醉墨欹斜，沾湿衫袖。文征仲尝戒门
下士往南京慎勿画竹，彼中有人也。弱冠举于乡，六
上南宫不第。与盛仲交诸人结青溪社，读书郊野间，
逾二十年。谒选知奉新县，调简，得宁乡之官，九十日”
谢病归。子野少尝梦入深山中，石梁跨道，瀑布洒空，
洞中二老僧趺坐，周绕木栏以防虎。后游天台山洞，
宛如梦中，木栏犹在。问之土人，云：“老僧化去久矣。”自
是恍然省悟，专精内典，作《和寒山子》诗。卜筑新林别
业，近新林浦，谢元晖题诗处。又于桃叶、淮清之间起
邀笛阁，招延一时胜流，结青溪社，每月为集，遇景命
题，即席分韵。金陵文酒觞咏之席，于斯为盛。相延五
十年，流风未艾。承平盛事，至今人艳称之。长年市儿，
犹能指点其处云。